
A települések instagram-kompatibilitása Szeged példáján

Kulcsszavak: közösségi média; imázs; virtuális tartalomelemzés
       A kutatás elméleti háttere részben Urry, J. (1990) „turista tekintet” fogalmára épül, amely arra utal, hogy a turisták a látogatott helyeket gyakran nem a valóság teljes összetettségében, hanem egy idealizált, szelektív kép alapján érzékelik. Ez a nézőpont látványosságokra és a könnyen megosztható élményekre koncentrál, elhanyagolva a helyszín hétköznapibb vagy kevésbé fotogén aspektusait. Meghatározó továbbá Lynch, K. (1960) elmélete, mely szerint az emberek a városokat öt alapvető elem alapján térképezik fel: utak, határok, csomópontok, negyedek és attrakciók, amelyek segítenek az embereknek tájékozódni és megismerni a helyeket.
       A kutatás célja, hogy Szeged példáján bemutassa a települések milyen tényezők mentén alakíthatják Instagram-kompatibilitásukat. A kutatás módszertana, hogy egy 12 685 elemből álló, nyilvánosan elérhető fotókból készült adatbázist hozott létre, majd virtuális tartalomelemzésre került sor. A fotók válogatását mesterséges intelligencia segítette, következő lépésként pedig manuálisan kellett az adatokat pontosítani több válogatási fordulóban. Az azonosítást követően kialakult több olyan kategória, mint például a Széchenyi tér vagy a Dóm tér, amelyet egy újabb válogatást követően tovább lehet bontani és részletesebben lehet elemezni.
      Az eredmények alapján a Dóm tér és a Dóm központi szerepe jelentős, valamint még igen nagy számban előfordult a Tisza-part, a Széchenyi tér, a Móra Ferenc Múzeum, valamint a Dugonics tér is. A központi elhelyezkedésük révén könnyen megközelíthetők mind a helyiek, mind a turisták számára, így ezek a város legfotózottabb pontjai is egyben. Ezeken a területeken zajlanak a város legfontosabb eseményei és kulturális rendezvényei is, amelyek tovább fokozzák vonzerejüket, így még inkább a város életének központjává válnak.
      A város instagram-kompatibilitását leginkább olyan tényezők befolyásolják, mint a látványosság, egyediség és esztétikum, amelyek továbbá jól fotózhatóak és könnyen megoszthatók a közösségi médiában. Az ilyen helyek például a Városháza, a Móra Ferenc Múzeum, a Tisza-part, a Kárász utca, a Széchenyi tér, a karácsonyi vásár a Dóm téren, vagy a borfesztivál.



